# Veterinár odpovedá: Prečo je BARF tá najprirodzenejšia voľba pre psa

**Barfovanie – teda kŕmenie psov surovou stravou – si získava čoraz viac priaznivcov. No aj medzi chovateľmi panuje množstvo otázok a mýtov. Ako BARF ovplyvňuje zdravie psa? Je vhodný aj pre šteniatka? A prečo podľa niektorých odborníkov nie sú granule ideálne? O tejto téme sme sa porozprávali s veterinárom MVDr. Pavlom Čechom, ktorý sa dlhodobo venuje aj alternatívnym liečebným metódam.**

MVDr. Pavol Čech je veterinár s **viac ako 30-ročnou praxou**, ktorý okrem klasickej medicíny využíva aj **homeopatiu, akupunktúru a novšie formy liečby**, ako napríklad terapiu plazmovým generátorom. Vo svojej ambulancii v bratislavskej mestskej časti Lamač pristupuje ku každému zvieraťu individuálne a dôraz kladie na celostné zdravie. BARF stravu odporúča už roky – a sám má s ňou výborné skúsenosti.

### **Prečo ste sa začali venovať BARF strave pre psy?**

*BARF vnímam ako niečo najprirodzenejšie a najúžasnejšie, čo môže psí organizmus prijať. Pes je mäsožravec – nie hydina ani sliepka. Kŕmiť ho extrudovanými, prepálenými granulami je proti jeho prirodzenosti. A práve z toho vyplýva množstvo zdravotných problémov, ktoré vidíme v praxi.*

### **Môže BARF pomôcť aj pri zdravotných ťažkostiach?**

*Veľmi výrazne. Tak ako u ľudí platí – sme to, čo jeme. BARF strava pomáha nastoliť rovnováhu v tráviacom trakte, podporiť črevnú mikrofloru a imunitu. Vďaka tomu sa znižuje prekyslenie organizmu a zlepšuje vstrebateľnosť živín. Ak použijete kvalitné mäso a suroviny, výsledky sú úžasné.*

### **Je BARF vhodný pre každého psa? Aj pre šteniatka alebo choré zvieratá?**

*Áno, ale s dôrazom na individuálne nastavenie. Iné potreby má šteniatko, iné senior, iné aktívny pes. U šteniatok je napríklad zásadné vyhnúť sa granulám – tie často spôsobujú mikroinfarkty slizníc v žalúdku. BARF umožňuje vývoj v súlade s fyziológiou.*

### **Na čo si treba dať pozor pri výbere surovín?**

*Základ je kvalita. Kŕmiť psov mäsom z pochybných zdrojov je nezmysel. Zaujímajte sa, odkiaľ pochádza, či je mäso čerstvé a správne spracované. BARF, ak je kvalitný, zachová enzýmy a bioaktívne látky, ktoré tepelné spracovanie v granulách zničí.*

### **Ako BARF ovplyvňuje pokožku a srsť psa?**

*Koža je odrazom vnútorného prostredia. Ak pečeň nestíha detoxikovať, toxíny sa vyhadzujú cez kožu – výsledkom sú ekzémy, dermatitídy a iné kožné problémy. BARF pomáha udržať minerálnu rovnováhu, podporuje činnosť pečene a vďaka tomu majú psy krajšiu srsť aj pokožku. To je oveľa účinnejšie než používať externé preparáty.*

### **Čo hovoríte na častý argument: „Po granulách má pes lepšiu stolicu“?**

*To je mýtus. Kvalitný BARF zabezpečí krásne formovanú stolicu – dokonca menšie množstvo, keďže živiny sa oveľa lepšie vstrebávajú. Nie je to o objeme, ale o kvalite.*

### **Ako reagujú majitelia, keď prejdú na BARF?**

*Často sú prekvapení, ako veľmi sa pes zmení – psychicky aj fyzicky. Sú vitálnejší, menej chorľaví, zlepšuje sa trávenie, miznú kožné problémy, zmení sa nálada. Netreba zabúdať, že v čreve vzniká množstvo prospešných baktérii. Ak je črevo v poriadku, je v poriadku aj pes.*

### **Aké máte skúsenosti z praxe? Máte konkrétny príklad?**

*Jeden pes, 11-ročný pacient, je už roky na BARF-e. Nikdy nemal zdravotný problém, neprišiel ku mne ako pacient. Je to krásny dôkaz toho, čo dokáže kvalitná strava. Iný prípad – sučka s polineuropatiou, po 12 akupunktúrach a východnej liečbe sa postavila na nohy. Strava bola pritom kľúčovým faktorom celkového zlepšenia.*

## 

BARF nie je len módna vlna – je to návrat k prirodzenosti a zdravému spôsobu života psov. Ako hovorí MVDr. Čech, kľúčom je kvalita, postupnosť a pochopenie potrieb konkrétneho zvieraťa. *„Nie som ten, kto niečo vnucuje. Ale keď vidím, čo BARF dokáže, nevidím dôvod, prečo sa nevrátiť k tomu, čo je prirodzené.“*

Výsledkom môže byť zdravší, spokojnejší pes a menej návštev u veterinára.